চেতলা অগ্রণীর পুজো মণ্ডপে আগুন, দর্শকদের প্রবেশ বন্ধ

কলকাতা: দুর্যোগ কাটিয়ে ধীরে ধীরে ছন্দে ফিরছিল চেতলা অগ্রণী (Chetla Agrani Durga Puja)। কিন্তু ফের বিপত্তি,চেতলা অগ্রণীর পুজোয় আগুন। খবর পেয়েই ঘটনাস্থলে পৌঁছেছে দমকলের দু’টি ইঞ্জিন। এই ঘটনার পর দর্শনার্থীদের জন্য বন্ধ করে দেওয়া হয়েছে পুজোমণ্ডপ।

বৃহস্পতিবার দুপুরে আগুন লেগে যায় চেতলা অগ্রণীর মণ্ডপে। যদিও সেভাবে আগুন ছড়িয়ে পড়ার আগেই দ্রুত নেভানোর ব্যবস্থা করা হয়। দমকলের ইঞ্জিন পৌঁছনোর আগেই নিভে যায় আগুন। তবে গোটা মণ্ডপ শর্ট সার্কিট হয়ে রয়েছে বলে জানা যাচ্ছে। সেই কারণেই দর্শনার্থীদের প্রবেশ বন্ধ করে দেওয়া হয়েছে। ক্লাব কর্তৃপক্ষের তরফে সোশ্যাল মিডিয়ায় আপডেট দিয়ে জানানো হয়েছে যে আজ, বৃহস্পতিবার অর্থাৎ চতুর্থীর দিন কোনও দর্শনার্থী মণ্ডপে প্রবেশ করতে পারবেন না। কখন আবার মণ্ডপ সাধারণ মানুষের জন্য খুলে দেওয়া হবে, তা পরে জানানো হবে।

আরও পড়ুন: করুণাময়ী থেকে বিকাশ ভবন পর্যন্ত মিছিল চাকরিপ্রার্থীদের, পুলিশের সঙ্গে তুমুল বচসা

শহরের বড় পুজোগুলির মধ্যে অন্যতম চেতলা অগ্রণী। মেয়র ফিরহাদ (ববি) হাকিমের পুজো বলেই পরিচিত এই চেতলা অগ্রণীর পুজো। এ বছর এই পুজোর থিম— ‘অমৃতকুম্ভের সন্ধানে’, যা প্রয়াত সাহিত্যিক সমরেশ বসুর জন্মশতবর্ষে বিশেষ শ্রদ্ধার্ঘ্য। এ বার রুদ্রাক্ষ দিয়ে সাজানো হয়েছে চেতলা অগ্রণীর পুজোমণ্ডপ। গত রবিবারই চেতলা অগ্রণীর প্রতিমায় চক্ষুদান করেছিলেন মুখ্যমন্ত্রী মমতা বন্দ্যোপাধ্যায়। খুলে দেওয়া হয়েছিল দর্শনার্থিদের জন্য। গত সোমবার রাতে টানা বৃষ্টিতে ভেসে গিয়েছিল কলকাতা। এবার পুজোমণ্ডপে আগুন।সেখানে কী ভাবে আগুন লেগেছে, তা এখনও স্পষ্ট নয়। তবে আগুন নিয়ন্ত্রণে আনা গিয়েছে।

অন্য খবর দেখুন